
קיצור

הלכות חנוכה

כיתות ה'-ו'
בי"ס ממ"ד 'פסגת דוד'

כסלו תשפ"ב
הִלְכוֹת חֲנֻכָּה כיתות ה'- ו'
1. בִּתְקוּפַת בֵּית הַמִּקְדָּשׁ הַשֵּׁנִי, כְּשֶׁמָּלְכוּ מַלְכֵי יָוָן הָרְשָׁעָה בְּיִשְׂרָאֵל, גָּזְרוּ גְּזֵרוֹת קָשׁוֹת עַל עַם יִשְׂרָאֵל.  הֵם פָּשְׁטוּ יָדָם בְּמָמוֹנָם   (גנבו את כספם) וְלֹא הֵנִיחוּ לָהֶם לַעֲסֹק בַּתּוֹרָה, לִשְׁמֹר שַׁבָּת וּלְקַיֵּם אֶת הַמִּצְווֹת וְאַף חִלְּלוּ אֶת בֵּית הַמִּקְדָּשׁ.

2. הַיְּוָנִים נִכְנְסוּ לְהֵיכַל בֵּית הַמִּקְדָּשׁ וּפָרְצוּ בּוֹ פְּרָצוֹת. לְעַם יִשְׂרָאֵל הָיָה רַע וַמַר, עַד שֶׁרִחֵם עֲלֵיהֶם ה'  וְשָׁלַח אֶת בְּנֵי חַשְׁמוֹנַאי הַכֹּהֲנִים, אֲשֶׁר גָּבְרוּ עַל אוֹיְבֵיהֶם, טִהֲרוּ אֶת בֵּית הַמִּקְדָּשׁ, וְהֶעֱמִידוּ מֶלֶךְ מֵהַכֹּהֲנִים, וְהֶחְזִירוּ אֶת מַלְכוּת יִשְׂרָאֵל, יותר עַל מָאתַיִם שָׁנָה.

3. כְּשֶׁגָּבְרוּ הַחַשְׁמוֹנָאִים עַל הַיְּוָנִים, נִכְנְסוּ לְבֵית הַמִּקְדָּשׁ וְרָצוּ לְהַדְלִיק אֶת הַמְּנוֹרָה הַטְּהוֹרָה, לֹא מָצְאוּ אֶלָּא פַּךְ אֶחָד שֶׁל שֶׁמֶן טָהוֹר, שֶׁהָיָה מֻנָּח בְּחוֹתָמוֹ שֶׁל כֹּהֵן גָּדוֹל.  לֹּא הָיָה בַּפַּךְ כְּדֵי לְהַדְלִיק אֶת הַמְּנוֹרָה אֶלָּא יוֹם אֶחָד בִּלְבַד.  נַעֲשָׂה בּוֹ נֵס וְהִדְלִיקוּ מִמֶּנּוּ שְׁמוֹנָה יָמִים.                                         

4. אוֹתוֹ הַיּוֹם שֶׁבּוֹ נִמְצָא פַּךְ הַשֶּׁמֶן, יוֹם כ"ה בְּחוֹדֶשׁ כִּסְלֵו הָיָה.  לְזֵכֶר אוֹתוֹ הַנֵּס תִּקְנוּ חֲכָמִים שֶׁבְּאוֹתוֹ הַדּוֹר, לְהַדְלִיק נֵרוֹת חֲנֻכָּה שְׁמוֹנָה יָמִים, לְפַרְסֵם אֶת הַנֵּס וְלַעֲשׂוֹת אֶת יְמֵי הַחֲנֻכָּה, יְמֵי הַלֵּל וְשִׂמְחָה וְהוֹדָאָה לַ-ה'

יְמֵי הַחֲנֻכָּה אֲסוּרִים בְּהֶסְפֵּד, בְּצַעַר וּבְתַעֲנִית (צום).

6. יָמִים אֵלּוּ נִקְרָאִים חֲנֻכָּה, מִשּׁוּם שֶׁבְּיוֹם כ"ה בְּכִסְלֵו, חָנוּ הַיְּהוּדִים מֵאוֹיְבֵיהֶם. (חָנוּ  בְּ - כ"ה ).
הַדְלָקַת הַנֵּרוֹת

7. נָשִׁים נוֹהֲגוֹת שֶׁלֹּא לַעֲשׂוֹת מְלָאכָה בִּזְמַן שֶׁהַנֵּרוֹת דּוֹלְקִים.

8. מִצְּוַת נֵר חֲנֻכָּה הִיא מִצְוָה חֲבִיבָה מְאֹד, וּמִשֶּׁהִגִּיעַ זְמַן הַהַדְלָקָה, אָסוּר לַעֲשׂוֹת שׁוּם מְלָאכָה, וַאֲפִילוּ לֹא לִלְמֹד תּוֹרָה, כִּי צָרִיךְ לְהִזְדָּרֵז וּלְקַיֵּם אֶת הַמִּצְוָה.

9. בַּלַּיְלָה הָרִאשׁוֹן מַדְלִיקִים נֵר אֶחָד, וְכָל לַיְלָה מוֹסִיפִים עוֹד נֵר אֶחָד, עַד שֶׁבַּלַּיְלָה הָאַחֲרוֹן יִהְיוּ שְׁמוֹנָה נֵרוֹת. וְצָרִיךְ לִזְכֹּר שֶׁ-"הַנֵּרוֹת הַלָּלוּ קֹדֶשׁ הֵם וְאֵין לָנוּ רְשׁוּת לְהִשְׁתַּמֵּשׁ בָּהֶם אֶלָּא לִרְאוֹתָם בִּלְבַד".   
10. בַּלַּיְלָה הָרִאשׁוֹן מְבָרֵךְ שָׁלֹשׁ בְּרָכוֹת:

1. "בָּרוּךְ אַתָּה ה' אֱלֹקינוּ מֶלֶךְ הָעוֹלָם, אֲשֶׁר קִדְּשָׁנוּ בְּמִצְווֹתָיו וְצִוַנוּ, לְהַדְלִיק נֵר חֲנֻכָּה".

2. "בָּרוּךְ אַתָּה ה'  אֱלֹקינוּ מֶלֶךְ הָעוֹלָם,  שֶׁעָשָׂה נִסִּים לַאֲבוֹתֵינוּ, בַּיָּמִים הָהֵם בַּזְּמַן הַזֶּה".

3. "בָּרוּךְ אַתָּה ה' אֱלֹקינוּ מֶלֶךְ הָעוֹלָם, שֶׁהֶחֱיָנוּ וְקִיְּמָנוּ וְהִגִיעָנוּ לַזְּמַן הַזֶּה". 
בִשְׁאָר הַלֵּילוֹת אֵין מְבָרְכִים אֶת בִּרְכַּת "שֶׁהֶחֱיָנוּ".
11. אִם הָיוּ לְפָנָיו שְׁתֵּי מִצְווֹת: הַדְלָקַת נֵרוֹת חֲנֻכָּה וּתְפִלַּת עַרְבִית, יַקְדִּים לְהִתְפַּלֵּל עֲרָבִית וְאַחַר-כָּךְ יַדְלִיק נֵרוֹת, מִשּׁוּם שֶׁתָּדִיר וְשֶׁאֵינוֹ תָּדִיר  - תָּדִיר קֹדֶם. (מִשּׁוּם שֶׁתְּפִלַּת עַרְבִית בְּכָל יוֹם, תְּדִירָה יוֹתֵר מֵהַדְלָקַת נֵרוֹת חֲנֻכָּה.)

מקום ההדלקה:
12. מִצְוָה לְהָנִיחַ אֶת הַחֲנֻכִּיָּה בְּפֶתַח הַבַּיִת הַפּוֹנֶה לִרְשׁוּת הָרַבִּים, סָמוּךְ לַפֶּתַח מִצַּד שְׂמֹאל, כְּדֵי שֶׁתִּהְיֶה מְזוּזָה מִיָּמִין וְנֵר חֲנֻכָּה מִשְּׂמֹאל, (וְעַל גּוּפוֹ לובשׁ צִיצִית), וּבְכָךְ הוּא מְסֻבָּב בְּמִצְווֹת.
13. אם פתח ביתו לא פונה לרשות הרבים, מִצְוָה לְהַדְלִיק אֶת הַחֲנֻכִּיָּה בְּצָּמוּד לַחַלּוֹן הַסָּמוּךְ לִרְשׁוּת-הָרַבִּים, כְּדֵי לְפַרְסֵם אֶת הַנֵּס.
14. בִּשְׁעַת הַסַּכָּנָה יוֹצֵא יְדֵי-חוֹבָה בְּהַדְלָקַת הַחֲנֻכִּיָּה בַּבַּיִת, עַל שֻׁלְחָנוֹ.
15. אִם פְּתִיחַת הַדֶּלֶת תִּגְרוֹם לְכִבּוּי הַנֵּרוֹת, יֵשׁ לְכַסּוֹת טוֹב אֶת הַחֲנֻכִּיָּה, אוֹ לְהָנִיחַ אוֹתָהּ בְּמָקוֹם אַחֵר.  בִּמְיֻחָד בְּשַׁבָּת, יֵשׁ לְהַקְפִּיד שֶׁלֹא תִּגְרוֹם פְּתִיחַת-הַדֶּלֶת לְהַגְדִּיל אֶת הַשַּׁלְהֶבֶת שֶׁל הַנֵּרוֹת אוֹ לְכִבּוּי הַנֵּרוֹת.
16. אֵין לְהָנִיחַ אֶת הַחֲנֻכִּיָּה לְמַטָּה מִשְּׁלֹשָׁה טְפָחִים (24 ס"מ) אוֹ מֵעַל עֶשְׂרִים אַמָּה (9.60).
זמן ההדלקה:
17. זמן הדלקת הנרות הוא מצאת הכוכבים (בערך 17:00), וצריך שידלקו לפחות חצי שעה.

18. אם לא הדליקו בצאת הכוכבים- ניתן להדליק במשך הלילה. 

אִם כָּבָה נֵר חֲנֻכָּה מִיָּד, כְּלוֹמַר: לִפְנֵי שֶׁדָּלַק חֲצִי שָׁעָה, רָאוּי לַחְזוֹר וּלְהַדְלִיקוֹ בְּלִי בְּרָכָה.  אַךְ אֵין חוֹבָה לְהַדְלִיקוֹ שׁוּב, מִשּׁוּם שֶׁרַבּוֹתֵינוּ אָמְרוּ עַל הַחֲנֻכִּיָּה: "כָּבְתָה אֵין זָקוּק לָה''.
הַחַיָּבִים בְּמִצְוַת נֵר חֲנֻכָּה
20. אֲפִילּוּ עָנִי הַמִּתְפַּרְנֵס מֵהַצְּדָקָה, מוֹכֵר כֵּלָיו, בִּכְדֵי לִקְנוֹת שֶׁמֶן לַהַדְלָקָה.
21. מִי שֶׁאֵין יָדוֹ מַשֶּׂגֶת, וְיֵשׁ לוֹ שֶׁמֶן בִּכְדֵי לְהַדְלִיק בַּחֲנֻכָּה רַק שְׁמוֹנֶה נֵרוֹת, יַדְלִיק בְּכָל לַיְלָה רַק נֵר אֶחָד, וִיקַיֵּם אֶת עִקַּר הַמִּצְוָה. 
22. נָשִׂים חַיָּבוֹת בְּהַדְלָקַת נֵר חֲנֻכָּה, שֶׁאַף הֵן הָיוּ בְּאוֹתוֹ הַנֵּס.

23. אוֹרֵחַ מִשְׁתַּתֵּף בְּתַשְׁלוּם דְּמֵי הַנֵּרוֹת, וְכָךְ יוֹצֵא יְדֵי חוֹבָה בְּהַדְלָקַת נֵרוֹת  חֲנֻכָּה שֶׁל בַּעַל הַבַּיִת.
התוספות בתפילה
24. בְּכָל שְׁמוֹנָת יְמֵי הַחֲנֻכָּה אוֹמְרִים הַלֵּל שָׁלֵם, בִּבְרָכָה.

25. בִּתְפִלַּת הָעֲמִידָה וּבְבִרְכַּת הַמָּזוֹן  - מוֹסִיפִים "עַל הַנִּסִּים".

26.  מִי שֶׁשָּׁכַח לוֹמַר "עַל הַנִּסִּים" בִּתְפִלַּת הָעֲמִידָה  – אֵינוֹ חוֹזֵר.

אִם נִזְכַּר לִפְנֵי שֶׁהִזְכִּיר אֶת שֵׁם ה' שֶׁבְּסִיּוּם הַבְּרָכָה  –  חוֹזֵר.

אִם נִזְכַּר בְּסִיּוּם הַתְּפִלָּה, מוֹסִיף "עַל הַנִּסִּים" לִפְנֵי "יִהְיוּ לְרָצוֹן אִמְרֵי פִי".

27. מִי שֶׁשָּׁכַח לוֹמַר "עַל הַנִּסִּים" בְּבִרְכַּת הַמָּזוֹן, מוֹסִיף בְּסִיּוּם הַבְּרָכָה: "הָרַחֲמָן הוּא יַעֲשֶׂה לָנוּ נִסִּים וְנִפְלָאוֹת כְּשֵׁם שֶׁעָשִׂיתָ לַאֲבוֹתֵינוּ, בַּיָּמִים הָהֵם בַּזְּמַן הַזֶּה",  וּמוֹסִיף: "בִּימֵי מַתִּתְיָהוּ בֶּן יוֹחָנָן כֹּהֵן גָּדוֹל… וכו' ."
בהצלחה רבה ילדים יקרים!

הרב נתנאל וצוות בית הספר.
